+ Teine lugemine

 10.09.2025

**667 SE II**

Muudatusettepanekute loetelu

atmosfääriõhu kaitse seaduse ja teiste seaduste muutmise seaduse (kasvuhoonegaaside heitkogustega kauplemise süsteemi direktiivi muudatuste osaline ülevõtmine) eelnõu

teiseks lugemiseks

**1.** Täiendada § 1 pärast punkti 15 uue punktiga järgmises sõnastuses, muutes vastavalt järgnevate punktide numbreid:

„**16)** paragrahvi 144 täiendatakse lõikega 21 järgmises sõnastuses:

„(21 ) Käesoleva paragrahvi lõikes 2 paikse heiteallika käitaja kohta sätestatut kohaldatakse ka süsinikdioksiidi kogumise, transportimise ja maapõues säilitamisega tegelevale käitajale.“

***Selgitus:*** *Kehtiva õiguse järgi loetakse süsinikdioksiidi kogumise, transportimise kui säilitamisega tegelevad ettevõtted paikseteks käitisteks ja kauplemissüsteemi luba on kohustuslik vaid paiksetele käitistele. Kuivõrd transportimine võib toimuda ka tsisternides (laevu, ronge või maanteetransporti kasutades), siis nende paikseteks käitisteks lugemine ei ole ilmselge, mistõttu on eelnõusse lisatud õigusselguse huvides säte, mille kohaselt kehtib atmosfääriõhu kaitse seaduse (AÕKS) § 144 lõikes 2 sätestatu nimetatud tegevustele laiemalt. Süsinikdioksiidi kogumine, transportimine ja säilitamine kuuluvad kasvuhoonegaaside heitkogustega kauplemise süsteemi vastavalt direktiivi 2003/87/EÜ I lisale.*

**Keskkonnakomisjon**

Juhtivkomisjon: ARVESTADA TÄIELIKULT

**2.** Teha eelnõu § 1 punktis 23 (uues tekstis punkt 24) järgmised sisuliselt seotud muudatused:

2.1. Muuta punkti sissejuhatav lauseosa ja AÕKS § 156 lõige 7 ning sõnastada need järgmiselt :

**24)** paragrahvi 156 täiendatakse lõigetega 7–10 järgmises sõnastuses:

„(7) Kui käitise suhtes kehtib energiamajanduse korralduse seaduse § 28 kohaselt kohustus teha energiaaudit ja kui energiaauditi aruande või sama paragrahvi lõike 2 kohase sertifitseeritud energia- või keskkonnajuhtimissüsteemi aruande soovitusi ei rakendata, vähendatakse lubatud heitkoguse ühikute tasuta eraldatavat kogust 20 protsenti, välja arvatud juhul, kui asjaomaste investeeringute tasuvusaeg ületab kolme aastat või kui nende investeeringute kulud on ebaproportsionaalselt suured või kui käitaja tõendab, et ta on rakendanud meetmeid, mis aitavad vähendada käitise kasvuhoonegaaside heitkogust seda käitist puudutavas energiaauditi aruandes või sertifitseeritud energia- või keskkonnajuhtimissüsteemi aruandes soovitatuga samaväärselt, või kui käitajale kohaldub erand komisjoni delegeeritud määruse (EL) 2019/331 artikli 22a kohaselt.

2.2. jätta AÕKS § 156 tekstist välja lõige 8, muutes vastavalt järgmiste lõigete numbreid.

Väljajäetav tekst:

(8) Käesoleva paragrahvi lõikes 7 sätestatud tasuta eraldatavate lubatud heitkoguse ühikute kogust ei vähendata, kui käitaja tõendab, et ta on rakendanud meetmeid, mis aitavad vähendada käitise kasvuhoonegaaside heitkoguseid seda käitist puudutavas energiaauditi aruandes või sertifitseeritud energia- või keskkonnajuhtimissüsteemis soovitatuga samaväärselt või kui käitajale kohaldub erand komisjoni delegeeritud määruse (EL) 2019/331 artikli 22a kohaselt.

***Selgitus:*** *Muudatus tehakse õigusselguse huvides. AÕKS § 156 lõikes 7 on nimetatud kaks alust, mille puhul heitkoguse ühikute tasuta eraldatavat kogust ei vähendata, mistõttu on asjakohane ja selgem samas lõikes sätestada ka kolmas võimalus, mis algselt oli sõnastatud lõikes 8.*

**Keskkonnakomisjon**

Juhtivkomisjon: ARVESTADA TÄIELIKULT

**3****.** Muuta § 1 punktis 23 (uues tekstis punkt 24) AÕKS § 156 lõige 10 (uues tekstis lõige 9) ja sõnastada järgmiselt:

„(9) Paikse heiteallika käitajale vähendatakse alates 2026. aastast tasuta eraldatavate lubatud heitkoguse ühikute kogust nende kaupade tootmise arvelt, mis on nimetatud Euroopa Parlamendi ja nõukogu määruse (EL) 2023/956 millega kehtestatakse süsiniku piirimeede (ELT L 130, 16.05.2023, lk 52–104), I lisas, võrreldes 2025. aastal tasuta eraldatavate lubatud heitkoguse ühikute kogusega järgmiselt:

1) 2026. aastal eraldatakse 97,5 protsenti;

2) 2027. aastal eraldatakse 95 protsenti;

3) 2028. aastal eraldatakse 90 protsenti;

4) 2029. aastal eraldatakse 77,5 protsenti;

5) 2030. aastal eraldatakse 51,5 protsenti;

6) 2031. aastal eraldatakse 39 protsenti;

7) 2032. aastal eraldatakse 26,5 protsenti;

8) 2033. aastal eraldatakse 14 protsenti.“.

***Selgitus****: Muutmine on vajalik õigusselguse huvides ning lähtub sätte aluseks oleva direktiivi 2003/87 artikli 10a lõike 1a teise lõigu mõttest, mis sätestab perioodi, mil tasuta eraldatavate lubatud heitkoguse ühikute kogust ei vähendata ning mis õigusselguse huvides sätestatakse lõikes konkreetse võrdlusalusena järgnevate aastate tasuta eraldatavate heitkoguse ühikute koguste vähendamisel.*

**Keskkonnakomisjon**

Juhtivkomisjon: ARVESTADA TÄIELIKULT

**4.** Täiendada § 1 pärast punkti 41 (uues tekstis punkt 42) uue punktiga järgmises sõnastuses, muutes vastavalt järgnevate punktide numbreid:

**43)** paragrahvi 161 lõige 5 muudetakse ja sõnastatakse järgmiselt:

„(5) Käesoleva paragrahvi lõike 4 punktides 21 ja 41 nimetatud eesmärkide saavutamiseks antavate toetuste hulgas antakse väikeelamutes taastuvenergia kasutuselevõtu ja küttesüsteemide uuendamise toetust.“

***Selgitus****: Eelnõus muutub AÕKS § 161 lõike 4 punktide numeratsioon, mistõttu tuleb seda ajakohastada ka lõikes 5 sisalduvates viidetes.*

**Keskkonnakomisjon**

Juhtivkomisjon: ARVESTADA TÄIELIKULT

**5.** Muuta § 1 punktis 48 (uues tekstis punkt 50) AÕKS § 1651 lõige 11 ja sõnastada järgmiselt:

„(11) Moderniseerimisfondi vahendite kasutamise otsustamisel lähtutakse Euroopa Parlamendi ja nõukogu määruse (EL) 2020/852, millega kehtestatakse kestlike investeeringute hõlbustamise raamistik ja muudetakse määrust (EL) 2019/2088 (ELT L 198, 22.06.2020, lk 13–43), artiklis 17 sätestatud „ei kahjusta oluliselt“ põhimõtte kriteeriumitest, kui toetatavale majandustegevusele on kehtestatud tehnilised sõelumiskriteeriumid nimetatud määruse artikli 10 lõike 3 punkti b kohaselt.“

***Selgitus:*** *Muudatus tehakse õigusselguse ja arusaadavuse parandamise huvides, mistõttu loobutakse dubleerimisest ja jäetakse alles kõige asjakohasem viide „ei kahjusta oluliselt“ põhimõtte kriteeriumitele kooskõlas direktiivi tekstiga.*

**Keskkonnakomisjon**

Juhtivkomisjon: ARVESTADA TÄIELIKULT

**6.** Muuta § 1 punktis 53 (uues tekstis punkt 55) AÕKS § 166 lõige 71 ja sõnastada järgmiselt:

„(71) Laevandusettevõtja esitab Keskkonnaametile iga aasta 31. märtsiks Euroopa Parlamendi ja nõukogu määruse (EL) 2015/757 nõuetele vastava eelmise kalendriaasta heitkoguse aruande ning sisestab eelmise kalendriaasta heitkoguse kauplemise registrisse.“

***Selgitus:*** *Käesoleval ajal on laevandusettevõtjate heitkoguse tõendamine kauplemise registris planeeritud samamoodi nagu paiksetel käitistel, so. tõendaja tegevusena (AÕKS § 166 lg 7). Muudatuse kohaselt kinnitab  Keskkonnaamet kui registri riiklik haldaja andmed registris ning andmete tõendamist kauplemise registris täiendavalt vaja ei ole. See aitab vältida olukordi, kus heitkoguse registrisse esitamine jääb tõendaja kinnituse taha seisma ning vähendab kõikidel osapooltel (laevandusettevõtjad, tõendajad, Keskkonnaamet) haldus- ja töökoormust. Registris on heitkoguse muutmise ja kinnitamise õigus vaid riiklikul haldajal, seega on tõendajapoolse kinnituse nõue antud olukorras ebamõistlik: heitkoguse muutmisel kauplemise registris peaks selleks volitatud laevandusettevõtja esindaja küsima igakordset kinnitust tõendajalt, samas kui Keskkonnaamet teostab vajaliku andmete kontrolli juba niigi.*

*Õigusselguse huvides integreeritakse viide Euroopa Parlamendi ja nõukogu määrusele (EL) 2015/757 lõike esimesse lausesse, mistõttu puudub vajadus sama viite sätestamiseks aruandluse alusena eraldi lauses.*

**Keskkonnakomisjon**

Juhtivkomisjon: ARVESTADA TÄIELIKULT

**7.** Täiendada § 1 pärast punkti 70 (uues tekstis punkt 72) uue punktiga järgmises sõnastuses, muutes vastavalt järgnevate punktide numbreid:

**73)** seadust täiendatakse §-ga 2372 järgmises sõnastuses:

**„§ 2372.** **Euroopa Parlamendi ja nõukogu määruse (EL) 2023/1805 nõuete rikkumine**

(1) Euroopa Parlamendi ja nõukogu määrusega (EL) 2023/1805 kehtestatud nõuete rikkumise eest – karistatakse rahatrahviga kuni 300 trahviühikut.

(2) Sama teo eest, kui selle on toime pannud juriidiline isik, - karistatakse rahatrahviga kuni 200 000 eurot.“

***Selgitus:*** *Eelnõukohase seaduse kohaselt lisatakse AÕKSi § 1221 , mille kohaselt määratakse Keskkonnaamet ja Transpordiamet pädevateks asutusteks Euroopa Parlamendi ja nõukogu määruse (EL) 2023/1805, mis käsitleb taastuvkütuste ja vähese süsinikuheitega kütuste kasutamist meretranspordis, artikli 27 tähenduses. Määruse põhjenduspunkt 64 sätestab: „Lisaks peaksid liikmesriigid kehtestama normid käesoleva määruse rikkumise korral kohaldatavate karistuste kohta. Kehtestatud karistused peaksid olema mõjusad, proportsionaalsed ja hoiatavad. Selleks, et vältida põhjendamatut või topelt karistamist samade rikkumiste eest, ei tohiks sellised karistused dubleerida FuelEU sanktsiooni, mida kohaldatakse juhul, kui laeval on nõuetele vastavuse puudujääk või laev on teinud nõuetele mittevastava sadamakülastuse.“ Siinkohal on nõuete all mõistetud kõiki neid kohustusi, millele puuduvad karistussätted määruses (EL) 2023/1805, näiteks nagu seire ja aruandluse esitamata jätmine, kui ka sanktsioonisummade õigeaegne tasumata jätmine. Karistuse suuruse määramisel on lähtutud analoogiast seaduse §-ga 2371 .*

**Keskkonnakomisjon**

Juhtivkomisjon: ARVESTADA TÄIELIKULT

**8.** Muuta eelnõu paragrahvi 1 punkti 71 selliselt, et eelnõust jäetakse välja:

“**„§ 2544. Käesoleva seaduse § 168 lõike 1 kohaldamine**

Laevandusettevõtjale kehtib käesoleva seaduse § 168 lõikes 1 sätestatud kohustus 2024. aastal tekkinud kasvuhoonegaaside heite kohta 40 protsendi ulatuses ja 2025. aastal tekkinud kasvuhoonegaaside heite kohta 70 protsendi ulatuses.

**§ 2545. Käesoleva seaduse § 1681 lõigete 4 ja 5 kohaldamine**

(1) Käesoleva seaduse § 1681 lõike 4 kohane ühikute kehtetuks tunnistamine toimub 2021.–2023. aasta heitkoguse puhul hiljemalt 2025. aasta 30. septembriks ja 2024.–2026. aasta heitkoguse korral hiljemalt 2028. aasta 31. jaanuariks.”

**Andres Metsoja**

Juhtivkomisjon: JÄTTA ARVESTAMATA

**9.** Eelnõu § 1 punktis 71 (uuest tekstis punkt 74) lugeda AÕKS § 2544 tekst lõikeks 1 ja täiendada AÕKS § 2544 lõikega 2 järgmises sõnastuses:

„(2) Laevandusettevõtja tagastab lubatud heitkoguse ühikud 2024. aastal tekkinud kasvuhoonegaaside heite eest kolme kuu jooksul pärast käesoleva paragrahvi jõustumist.“

***Selgitus:*** *Muudatusettepanek on vajalik, kuna eelnõukohane seadusemuudatus ei jõua jõustuda enne 30. septembrit 2025, mis on aga laevandusettevõtetele 2024. aasta heite kompenseerimise tähtaeg vastavalt eelnõukohasele seadusele (AÕKS § 168 lõige 1). Selleks, et heidet seaduseelnõu jõustumiseni mittekompenseerinud laevandusettevõtetel oleks kohustuse täitmiseks üleminekuaeg ning konkreetne tähtaeg, kehtestatakse kohustuse täitmiseks ajapiirang 3 kuud alates eelnõu 667SE seadusena jõustumisest.*

**Keskkonnakomisjon**

Juhtivkomisjon: ARVESTADA TÄIELIKULT

**10.** Eelnõu punktis 71 (uues tekstis punkt 74) muuta AÕKS § 2545 lõige 1 ja sõnastada järgmiselt:

„ (1) Käesoleva seaduse § 1681 lõike 4 kohane ühikute kehtetuks tunnistamine toimub 2021.–2023. aasta heitkoguse puhul kolme kuu jooksul pärast käesoleva paragrahvi jõustumist ja 2024.–2026. aasta heitkoguse korral hiljemalt 2028. aasta 31. jaanuariks. “

***Selgitus:*** *Muudatusettepanek on vajalik, kuna eelnõukohane seadusemuudatus ei jõua jõustuda enne 30. septembrit 2025, mis oli antud lõikes senini viidatud tähtaeg. Selleks, et kohustuse täitmiseks oleks piisav aeg, kehtestatakse kohustuse täitmiseks ajapiirang 3 kuud alates eelnõu 667SE seadusena jõustumisest.*

**Keskkonnakomisjon**

Juhtivkomisjon: ARVESTADA TÄIELIKULT

\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_

Esitab keskkonnakomisjon 08.09.2025.

(kinnitatud digitaalselt)

Yoko Alender

Keskkonnakomisjoni esimees